1Ix wachalal, ronojel in c'ux quin rayij i quelbal chi sak i wach aj Israel winak. Lic quin tz'onoj che i Dios chi quiqui rik na. 2Lic weta'am chi ique mas quiqui coj u 'ij i Dios, xui-ri n-queta'am taj wach u 'onquil, n-are ti usuc' quiqui 'ano. 3N-queta'am taj wach u 'onquil u ch'obom i Dios, chi co'onbej chique je 'utz chuwach. N-qui yom ta quib pu'ab i Dios, chu 'onquil pacha u ch'obom ire; n-quiqui ta tu be wach i suc'bal-que chuwach i Dios. Xa quiqui tij qui 'ij chu 'onquil pacha quiqui ch'ob ique chi 'anbal 'utz che quib chuwach i Dios. 4Are xc'un i Crísto, chi xtani wi u 'onquil i 'atbal tzij tz'ibtal can rumal i mam Moises man ni'pa i quiqui cuba qui c'ux che i Crísto, que 'elok je 'utz chuwach i Dios xa rumal ile. 5Ujer, i mam Moises xu bij chi jun winak que'el 'utz chuwach i Dios we lic ca cojon che ronojel i 'atbal tzij tz'ibtalic. Keta'am ile man ire xu tz'ibaj i tzij-i: "Jun winak, we cojon nak che i 'atbal tzij, cu ch'ac u c'aslemal rumal." (Queje ile xu tz'ibaj.) 6Xui-ri, xak xu bij i tzij-i chirij u suc'baxic kib chuwach i Dios rumal u cubibal ka c'ux che i Crísto: "Mu bij a c'ux chi 'utz we tene 'o jun quel bi chicaj," iri: kajsabal li re i Crísto chi, chuwach i jyub ta'aj. 7Xak mu bij a c'ux, "'Utz we tene 'o jun ca kaj bi c'a chuxe' i jyub ta'aj," iri: yacbal li re i Crísto chiquixol i camnak. (Ma ch'ob ile, man i tobal-ke n-naj ta chic 'o wi chake.) 8Are i cu bij u tzij i Dios are iri: "I tzij re i 'elbal chi sak, nakaj 'o wi chawe; ca pe u bixquil pa c'ux y quel u bixquil pa chi'." Are ile are i usuc' i 'elbal chi sak rumal u cubibal ka c'ux che i Crísto chi coj tijin yoj chu paxsaxic. 9I Dios cat resaj chupam a mac we ca bij chiquiwach i winak chi are i Jesus are Awajwal, we xak a cojom pa c'ux chi Dios u walijsam chic i Jesus chiquixol i camnak. 10Man ru' ka c'ux caka cojo chi Jesucrísto are i Tolke; are ile ca 'anaw chake oj 'utz chuwach i Dios. Xak ru' ka chi' caka bij chi cul ka c'ux che i Jesucrísto; queje ile caka rik i 'elbal ke chi sak. 11Chupam u wuj i Dios, queje iri cu bij: "Ni'pa i quiqui cuba qui c'ux che ire, cril na 'uri chi sakil wach i xroy'ej che." (Queje ile cu bij.) 12I winak, n-ta co'ono we je aj Israel, o we ne aj Israel taj, xa jun i Kajwal 'o pakawi. Ire, nim i cu ya chique conojel ni'pa i quiqui tz'onoj qui tobal che. 13Keta'am ile, man chupam u wuj i Dios cakil i tzij-i: "Ni'pa i quiqui tz'onoj qui tobal che i Kajwal, que totajic." Queje ile cu bij. 14Xui-ri, ¿wach u tz'onoxic qui tobal che, we n-qui cubam ti qui c'ux che? Xak ¿wach i u cubaxic qui c'ux che, we n-qui tom ti u tzij? Xak ¿wach u tayic u tzij quiqui 'ano we n-ta jun ca bin chique? 15¿Wach u 'enam jun chu bixquil u tzij i Dios chique, we n-ta jun ca takaw bic? Xui-ri, keta'am chi 'o i que u tako man chupam u wuj i Dios queje iri cu bij: "¡Lic 'utz lic chom i qui c'unic i je uc'awnak li tzij re uxlambal c'uxij; chom i qui c'unic i je aj paxsanel re i 'utz laj tzij!" (Queje ile tz'ibtalic.) 16Xui-ri, n-conojel taj quiqui coj i 'utz laj tzij re i tobal-que. Que'elok pacha xu bij i mam Isaías ujer: "Kajwal, ¿pachin nawi coj cojowic, wach i ka bim?" (Queje ile xu bij che i Dios.) 17Mi jun cu cuba u c'ux che i Crísto we nu tom taj wach usuc'. Xak mi jun cu ta usuc' we n-ta jun ca bin che. 18Wo'or quin tz'onoj 'ut: ¿Xataba n-qui tom ti 'utz laj tzij? ¡Qui tom pues! Keta'am chi qui tom, man chupam u wuj i Dios queje iri cu bij: I qui ch'awbal in takon, qui tom chic i winak ronojel u wach i jyub ta'aj; i qui tzij upon-nak chic c'a naj pa ca 'e q'uis wi i jyub ta'aj. (Queje ile xu bij i Dios.) 19Xak quin tz'onoj chic: I aj Israel winak, ¿xataba n-xqui ta tu be wach cu 'an ni Dios? Xqui ta pues. Nabe, i mam Moises mísmo cu 'alijinsaj ile chake, man xu tz'ibaj i tzij-i chi xu bij i Dios chique i aj Israel: Yin quin 'an na 'o ni c'axnabal in c'ux chique i ne te aj Israel winak, tupu n-ta que chwe qui bij yix; rumal-i, ca ti'an na chiwe yix wach i c'ax nabal-que quin 'ano. Yin quin 'an na chi ca pe ni iwoywal yix cumal i juban tinimit chi n-ta kas qui nojbal, qui bij yix. (Queje ile xu bij i Dios.) 20Te'uri i mam Isaías, co u c'ux, xu bij i tzij-i chi xbix che rumal i Dios: Ique chi n-xin qui tzucuj taj, xin qui riko; ique chi n-xqui ch'ob ti in tzucuxic, xin c'ut wib chique. (Queje ile xu bij i Dios chiquij i ne te aj Israel winak.) 21Péro, chiquij i aj Israel winak, Dios cu bij i tzij-i: "Yin n-in mayim ti qui siq'uixic jun tinimit je kelkel, jun tinimit chi n-cacaj ta que cojon chwe." (Queje ile xu bij i Dios, chi u tz'ibam i mam Isaías.)
ROMANOS 10